CELEX: 62006FJ0072
Language: mt
Date: 2009-04-28 00:00:00
Title: Sentenza tat-Tribunal għas-Servizz Pubbliku (L-Ewwel Awla) tat-28 ta' April 2009. # Luc Verheyden vs il-Kummisjoni tal-Komunitajiet Ewropej. # Servizz pubbliku - Uffiċjali - Ammissibbiltà. # Kawża F-72/06.

SENTENZA TAT-TRIBUNAL GĦAS-SERVIZZ PUBBLIKU 
      (L-Ewwel Awla)
      28 ta’ April 2009 
      Kawża F-72/06
      Luc Verheyden
      vs
      Il-Kummissjoni tal-Komunitajiet Ewropej 
      “Servizz pubbliku – Uffiċjali – Investigazzjonijiet interni tal-OLAF – Deċiżjoni li tintbagħat informazzjoni mill-OLAF lill-awtoritajiet ġudizzjarji nazzjonali – Ammissibbiltà”
      Suġġett: Rikors, ippreżentat skont l-Artikoli 236 KE u 152 KEEA, li permezz tiegħu L. Verheyden qed jitlob, b’mod partikolari, l-annullament
         tad-deċiżjoni tal-Uffiċċju Ewropew ta’ Kontra l-Frodi (OLAF) li tintbagħat informazzjoni dwaru lill-awtoritajiet ġudizzjarji
         Taljani, kif ukoll il-kundanna tal-Kummissjoni għall-ħlas lilu tad-danni.
      
      Deċiżjoni: Ir-rikors tar-rikorrent huwa miċħud. Kull parti għandha tbati l-ispejjeż tagħha.
      
      Sommarju
      1.      Uffiċjali – Rikors – Att li jikkawża preġudizzju – Deċiżjoni tal-Uffiċċju Ewropew ta’ Kontra l-Frodi (OLAF) li tintbagħat
            informazzjoni lill-awtoritajiet ġudizzjarji nazzjonali – Inklużjoni
      (Regolamenti tal-Persunal, Artikolu 90a; Regolament tal-Parlament Ewropew u tal-Kunsill Nru 1073/1999, Artikolu 10(2))
      2.      Uffiċjali – Rikors – Rikors ippreżentat kontra l-Uffiċċju Ewropew ta’ Kontra l-Frodi (OLAF)
      (Regolamenti tal-Persunal, Artikoli 90(1) u 90a)
      3.      Uffiċjali – Rikors – Proċedura amministrativa li għandha titressaq qabel
      (Regolamenti tal-Persunal, Artikolu 90)
      1.      Id-deċiżjonijiet li permezz tagħhom l-Uffiċċju Ewropew ta’ Kontra l-Frodi (OLAF), skont l-Artikolu 10(2) tar-Regolament Nru
         1073/199, dwar investigazzjonijiet immexxija mill-OLAF, jibgħat informazzjoni lil awtoritajiet ġudizzjarji nazzjonali jikkostitwixxu,
         fid-dawl tal-konsegwenzi li jista’ jkollhom u tal-ħtieġa li tiġi żgurata protezzjoni ġudizzjarja effettiva tal-persuni koperti
         mir-Regolament tal-Persunal, atti li jikkawżaw preġudizzju fis-sens tal-Artikolu 90a tar-Regolamenti tal-Persunal.
      
      (ara l-punt 38)
      Referenza: 
      It-Tribunal għas-Servizz Pubbliku: 28 ta’ April 2009, Violetti et vs Il‑Kummissjoni, F-5/05 u F-7/05, ĠabraSP p. I‑A‑1‑0000 u II‑A‑1‑0000, punti 69 sa  97
      
      2.      Fis-sistema ta’ rimedji ġudizzjarji stabbilita mill-Artikolu 90a tar-Regolmenti tal‑Persunal, rikors għad-danni għall-kumpens
         ta’ danni attribwibbli lill‑Uffiċċju Ewropew ta’ Kontra l-Frodi (OLAF) huwa ammissibbli biss jekk ikun ġie ppreċedut minn
         proċedura prekontenzjuża li tkun konformi mad-dispożizzjonijiet tar-Regolamenti tal-Persunal. Din il-proċedura tvarja skont
         jekk id‑dannu li għalih jintalab il-kumpens jirriżultax minn att li jikkawża preġudizzju, fis-sens tal-Artikolu 90a tar-Regolamenti
         tal-Persunal, jew minn aġir tal-OLAF li ma huwiex ta’ natura deċiżjonali. Fl-ewwel każ, hija l-persuna interessata li għandha
         tressaq, quddiem id-direttur tal-OLAF, ilment kontra l-att inkwistjoni fit-termini mogħtija. Fit-tieni każ, min-naħa l-oħra,
         il-proċedura amministrattiva għandha tibda billi ssir talba skont l-Artikolu 90(1) tar-Regolamenti tal-Persunal sabiex jinkiseb
         il-kumpens u għandha tkun segwita, jekk ikun il-każ, b’ilment dirett kontra d-deċiżjoni li tiċħad it‑talba. Madankollu, meta
         jkun hemm rabta diretta bejn ir-rikors għal annullament u azzjoni għad-danni, din tal-aħħar hija ammissibbli inkwantu aċċessorja
         fir-rigward tar-rikors għal annullament, mingħajr il-bżonn li tiġi ppreċeduta minn talba lill‑amministrazzjoni għall-kumpens
         tad‑danni allegatament sofruti u minn ilment li jikkontesta l‑fondatezza taċ-ċaħda impliċita jew espliċita tat-talba. 
      
      (ara l-punt 53)
      Referenza: 
      Il-Qorti tal-Prim’Istanza: 28 ta’ Ġunju 1996, Y vs Il-Qorti tal-Ġustizzja, T‑500/93, ĠabraSP p. I‑A‑335 u II‑977, punti 64
         u 66
      
      3.      In-nuqqas ta’ osservanza mill-amministrazzjoni tat-termini previsti fl-Artikolu 90 tar-Regolamenti tal-Persunal jista’ jirrendi
         lill-istituzzjoni kkonċernata responsabbli għad-danni eventwalment ikkawżati lill-persuni kkonċernati iżda bil-kundizzjoni
         li dawn ikunu, biex jiksbu kumpens għad-danni allegati, segwew iż-żewġ stadji tal-proċedura prekontenzjuża, jiġifieri talba
         segwita minn ilment.
      
      (ara l-punt 60)
      Referenza: 
      Il-Qorti tal-Prim’Istanza: 26 ta’ Jannar 2005, Roccato vs Il‑Kummissjoni, T‑267/03, ĠabraSP p. I‑A‑1 u II‑1, punt 84